CELEX: C2010/168/06
Language: fi
Date: 2010-06-26 00:00:00
Title: Hakuilmoitus Euroopan unionin tuomioistuimen kirjaajan virka

26.6.2010   
            
            
               FI
            
            
               Euroopan unionin virallinen lehti
            
            
               C 168/6
            
         HAKUILMOITUS
   Euroopan unionin tuomioistuimen kirjaajan virka
   2010/C 168/06
   Euroopan unionin tuomioistuimessa tulee piakkoin avoimeksi kirjaajan virka. Virka täytetään unionin tuomioistuimen työjärjestyksen 12 artiklassa säädetyn menettelyn mukaisesti.
   Kirjaaja nimitetään kuuden vuoden toimikaudeksi. Kirjaajan asemaa ja palvelussuhteen ehtoja sääntelevät unionin tuomioistuimen perussääntö, unionin tuomioistuimen työjärjestys sekä komission ja unionin tuomioistuimen jäsenten palkkajärjestelyistä annettu asetus (25 heinäkuuta 1967 annettu neuvoston asetus N:o 422/67/ETY)
   
      Työnkuva
   
   Kirjaaja avustaa unionin tuomioistuinta sen lainkäyttötoimintaan liittyvien tehtävien hoitamisessa ja huolehtii unionin tuomioistuimen työjärjestyksen 17 artiklassa mainituista toimista.
   Kirjaaja toimii lisäksi kolmen tuomioistuimen – unionin tuomioistuimen, unionin yleisen tuomioistuimen ja virkamiestuomioistuimen – muodostaman toimielimen pääsihteerinä. Kirjaaja huolehtii presidentin valvonnassa toimielimen hallinnosta ja johtaa sen henkilöstöä ja sen eri osastoja. Kirjaaja valvoo unionin tuomioistuimen valtuuttamana toimielimen talousarvion toteuttamista.
   
      Pätevyysvaatimukset
   
   Hakijalla on oltava:
   
               —
            
            
               jonkin Euroopan unionin jäsenvaltion kansalaisuus;
            
         
               —
            
            
               ylempi oikeustieteellinen korkeakoulututkinto ja Euroopan unionin oikeuden ja sen lainkäyttömenettelyjen perusteellinen tuntemus;
            
         
               —
            
            
               viidentoista vuoden työkokemus, josta merkittävä osa on ollut ylimmän johdon erittäin vastuullisissa tehtävissä;
            
         
               —
            
            
               erittäin hyvä ranskan kielen taito ja yhden muun Euroopan unionin kielen hyvä taito. Muu kielitaito katsotaan eduksi.
            
         
      Hakemusten jättäminen
   
   Hakemukset virkaan on lähetettävä unionin tuomioistuimeen sähköpostitse osoitteeseen Greffier.CJUE@curia.europa.eu viimeistään 18 heinäkuuta 2010. Hakemuksiin on liitettävä ansioluettelo, josta käy ilmi hakijan ikä, kansalaisuus, korkeakoulututkinnot, kielitaito, nykyinen toimi ja aikaisemmat toimet sekä mahdollinen kokemus lainkäyttötoiminnasta ja mahdollinen kansainvälinen kokemus.